CELEX: 32005R1112
Language: el
Date: 2005-06-24 00:00:00
Title: Κανονισμός (ΕΚ) αριθ. 1112/2005 του Συμβουλίου, της 24ης Ιουνίου 2005, για την τροποποίηση του κανονισμού (ΕΚ) αριθ. 2062/94 σχετικά με την ίδρυση Ευρωπαϊκού Οργανισμού για την Ασφάλεια και την γεία στην Εργασία

15.7.2005   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 184/5
            
         
      ΚΑΝΟΝΙΣΜΌΣ (ΕΚ) αριθ. 1112/2005 ΤΟΥ ΣΥΜΒΟΥΛΊΟΥ
   
   της 24ης Ιουνίου 2005
   για την τροποποίηση του κανονισμού (ΕΚ) αριθ. 2062/94 σχετικά με την ίδρυση Ευρωπαϊκού Οργανισμού για την Ασφάλεια και την Υγεία στην Εργασία
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη:
   τη συνθήκη για την ίδρυση της Ευρωπαϊκής Κοινότητας, και ιδίως το άρθρο 308,
   την πρόταση της Επιτροπής που υποβλήθηκε κατόπιν διαβουλεύσεως με τη συμβουλευτική επιτροπή για την ασφάλεια και την υγεία στην εργασία,
   τη γνώμη του Ευρωπαϊκού Κοινοβουλίου (1),
   Εκτιμώντας τα ακόλουθα:
   
               (1)
            
            
               Ο κανονισμός (ΕΚ) αριθ. 2062/94 του Συμβουλίου, της 18ης Ιουλίου 1994, σχετικά με την ίδρυση Ευρωπαϊκού Οργανισμού για την Ασφάλεια και την Υγεία στην Εργασία (2), περιλαμβάνει διατάξεις σχετικά με τους στόχους, τα καθήκοντα και την οργάνωση του Οργανισμού, και ιδίως του διοικητικού συμβουλίου του. Οι διατάξεις αυτές τροποποιήθηκαν μετά την προσχώρηση της Αυστρίας, της Φινλανδίας και της Σουηδίας, όταν έπρεπε να προστεθούν νέα μέλη στο διοικητικό συμβούλιο.
            
         
               (2)
            
            
               Η υγεία και η ασφάλεια στην εργασία, βασικό στοιχείο για την προαγωγή της ποιότητας στην απασχόληση, αντιπροσωπεύουν έναν από τους σημαντικότερους τομείς κοινωνικής πολιτικής της Ευρωπαϊκής Ένωσης. Η ανακοίνωση της Επιτροπής «Προσαρμογή στις αλλαγές της εργασίας και της κοινωνίας: μια νέα κοινοτική στρατηγική υγείας και ασφάλειας στην εργασία 2002-2006», της 11ης Μαρτίου 2002, υπογραμμίζει το σημαντικό ρόλο που πρόκειται να διαδραματίσει ο Ευρωπαϊκός Οργανισμός για την Ασφάλεια και την Υγεία στην Εργασία, εφεξής «Οργανισμός», στις απαιτούμενες δραστηριότητες προώθησης, ευαισθητοποίησης και πρόληψης ώστε να επιτευχθούν οι στόχοι που καθορίζονται στο κείμενό της.
            
         
               (3)
            
            
               Το ψήφισμα του Συμβουλίου, της 3ης Ιουνίου 2002, σχετικά με την ανακοίνωση της Επιτροπής «Προσαρμογή στις αλλαγές της εργασίας και της κοινωνίας: μια νέα κοινοτική στρατηγική υγείας και ασφάλειας στην εργασία 2002-2006» (3), απαιτεί από τον Οργανισμό να διαδραματίζει πρωταγωνιστικό ρόλο στη συλλογή και τη διάδοση πληροφοριών σχετικά με τις βέλτιστες πρακτικές, την ευαισθητοποίηση και την πρόληψη κινδύνων. Το Συμβούλιο καλεί την Επιτροπή να ενθαρρύνει τη συνεργασία μεταξύ των κρατών μελών και των κοινωνικών εταίρων σε ευρωπαϊκό επίπεδο, υπό την προοπτική της μελλοντικής διεύρυνσης, μέσω του Οργανισμού, και υποδέχεται ευνοϊκά την πρόθεση της Επιτροπής να του υποβάλει πρόταση για τη βελτίωση της λειτουργίας και των καθηκόντων του Οργανισμού σε συνέχεια της έκθεσης εξωτερικής αξιολόγησης και της γνώμης της συμβουλευτικής επιτροπής σχετικά με την εν λόγω έκθεση.
            
         
               (4)
            
            
               Το ψήφισμα του Ευρωπαϊκού Κοινοβουλίου, της 23ης Οκτωβρίου 2002, σχετικά με την ανακοίνωση της Επιτροπής «Προσαρμογή στις αλλαγές της εργασίας και της κοινωνίας: μια νέα κοινοτική στρατηγική υγείας και ασφάλειας στην εργασία 2002-2006», υποστηρίζει επίσης τον ηγετικό ρόλο που δίδεται στον Οργανισμό ως του βασικού παράγοντα στις μη νομοθετικές δραστηριότητες όσον αφορά την υγεία και την ασφάλεια σε κοινοτικό επίπεδο και ελπίζει ότι το Ευρωπαϊκό Ίδρυμα για τη Βελτίωση των Συνθηκών Διαβίωσης και Εργασίας και ο Οργανισμός θα συνεχίσουν να βελτιώνουν τη συνεργασία τους στο πλαίσιο των αντίστοιχων ρόλων τους στον τομέα αυτό της πολιτικής.
            
         
               (5)
            
            
               Η γνωμοδότηση της Ευρωπαϊκής Οικονομικής και Κοινωνικής Επιτροπής, της 17ης Ιουνίου 2002, για την «ανακοίνωση της Επιτροπής: Προσαρμογή στις αλλαγές της εργασίας και της κοινωνίας: μια νέα κοινοτική στρατηγική υγείας και ασφάλειας στην εργασία 2002-2006» (4) υπογραμμίζει τον ρόλο του Οργανισμού για την αξιολόγηση των κινδύνων και την ανάγκη για τακτικές επαφές του Οργανισμού με το Ευρωπαϊκό Ίδρυμα για τη Βελτίωση των Συνθηκών Διαβίωσης και Εργασίας προκειμένου να αποφεύγονται οι επικαλύψεις και να τονωθεί ο κοινός προβληματισμός.
            
         
               (6)
            
            
               Η ανακοίνωση της Επιτροπής: «Αξιολόγηση του Ευρωπαϊκού Οργανισμού για την Ασφάλεια και την Υγεία στην Εργασία», η οποία εκπονήθηκε σύμφωνα με το άρθρο 23 του κανονισμού (ΕΚ) αριθ. 2062/94 και βασίζεται σε εξωτερική αξιολόγηση που διενεργήθηκε το 2001 καθώς και στις συμβολές του διοικητικού συμβουλίου και της υπαγόμενης στην Επιτροπή συμβουλευτικής επιτροπής για την ασφάλεια και την υγεία στην εργασία, υπογραμμίζει την ανάγκη να τροποποιηθεί ο κανονισμός (ΕΚ) αριθ. 2062/94 προκειμένου να διατηρηθεί η αποδοτικότητα και η αποτελεσματικότητα του Οργανισμού και των διοικητικών δομών του.
            
         
               (7)
            
            
               Το Ευρωπαϊκό Κοινοβούλιο έχει ζητήσει από την Επιτροπή να επανεξετάσει τη σύνθεση και τους τρόπους λειτουργίας των διοικητικών συμβουλίων των οργανισμών και να υποβάλει τις ενδεδειγμένες προτάσεις.
            
         
               (8)
            
            
               Τα διοικητικά συμβούλια ή τα συμβούλια διαχείρισης του Οργανισμού, του Ευρωπαϊκού Κέντρου για την Ανάπτυξη της Επαγγελματικής Κατάρτισης και του Ευρωπαϊκού Ιδρύματος για τη Βελτίωση των Συνθηκών Διαβίωσης και Εργασίας, υπέβαλαν στην Επιτροπή κοινή γνώμη σχετικά με τη μελλοντική διακυβέρνηση και τη λειτουργία τους.
            
         
               (9)
            
            
               Η τριμερής διακυβέρνηση του Οργανισμού, του Ευρωπαϊκού Κέντρου για την Ανάπτυξη της Επαγγελματικής Κατάρτισης και του Ευρωπαϊκού Ιδρύματος για τη Βελτίωση των Συνθηκών Διαβίωσης και Εργασίας από εκπροσώπους των κυβερνήσεων, των οργανώσεων των εργοδοτών και των οργανώσεων των εργαζομένων, είναι θεμελιώδους σημασίας για την επιτυχία των οργάνων αυτών.
            
         
               (10)
            
            
               Η συμμετοχή των κοινωνικών εταίρων στη διακυβέρνηση αυτών των τριών κοινοτικών οργανισμών συνιστά μια ιδιομορφία, η οποία τους επιβάλλει να λειτουργούν σύμφωνα με κοινούς κανόνες.
            
         
               (11)
            
            
               Η ύπαρξη, εντός του τριμερούς διοικητικού συμβουλίου, των τριών ομάδων που προέρχονται από τις κυβερνήσεις, τους εργοδότες και τους εργαζόμενους, και ο διορισμός συντονιστή για τις ομάδες των εργοδοτών και των εργαζομένων, αποδείχτηκαν καίριας σημασίας. Οι ρυθμίσεις αυτές θα πρέπει, συνεπώς, να επισημοποιηθούν και να επεκταθούν στην ομάδα των κυβερνήσεων. Σύμφωνα με τις γενικές κατευθύνσεις για την ανάπτυξη μελλοντικών κοινοτικών οργανισμών, που συμπεριλαμβάνονται στην ανακοίνωση της Επιτροπής «Λειτουργικό πλαίσιο των Ευρωπαϊκών Ρυθμιστικών Οργανισμών», και ιδίως με την ανάγκη για εκπροσώπηση των ενδιαφερομένων στα διοικητικά συμβούλια αυτών των οργανισμών και σύμφωνα με την αρχή που αποδέχτηκαν οι αρχηγοί κρατών και κυβερνήσεων για πιο δραστήρια συμμετοχή των κοινωνικών εταίρων στην ανάπτυξη της ατζέντας για την κοινωνική πολιτική, σε κάθε μέλος του διοικητικού συμβουλίου, (εκπρόσωποι των κυβερνήσεων, των εργοδοτών, των εργαζομένων, της Επιτροπής) θα πρέπει απαρεγκλίτως να αντιστοιχεί μία ψήφος.
            
         
               (12)
            
            
               Η διατήρηση της τριμερούς εκπροσώπησης από κάθε κράτος μέλος εξασφαλίζει τη συμμετοχή όλων των κύριων ενδιαφερόμενων κύκλων καθώς και τη συνεκτίμηση της πολυμορφίας των συμφερόντων και των προσεγγίσεων που χαρακτηρίζουν τα κοινωνικά θέματα.
            
         
               (13)
            
            
               Είναι αναγκαίο να προβλεφθούν οι πρακτικές συνέπειες της επικείμενης διεύρυνσης της Ένωσης για τον Οργανισμό. Η σύνθεση και η λειτουργία του διοικητικού συμβουλίου θα πρέπει να προσαρμοσθούν έτσι ώστε να ληφθεί υπόψη η προσχώρηση νέων κρατών μελών.
            
         
               (14)
            
            
               Το προεδρείο, το οποίο αναφέρεται στον εσωτερικό κανονισμό του διοικητικού συμβουλίου, χρειάζεται να ενισχυθεί για να εξασφαλισθεί η συνέχιση της λειτουργίας του Οργανισμού και η αποδοτικότητα στη λήψη των αποφάσεών του. Η σύνθεσή του θα πρέπει να συνεχίσει να αντικατοπτρίζει την τριμερή δομή του διοικητικού συμβουλίου.
            
         
               (15)
            
            
               Σύμφωνα με το άρθρο 3 της συνθήκης, η Κοινότητα στοχεύει να εξαλειφθούν οι ανισότητες και να προάγεται η ισότητα μεταξύ των ανδρών και των γυναικών σε όλες τις δραστηριότητές της. Είναι, συνεπώς, σκόπιμο να υπάρξει σχετική πρόβλεψη που θα ενθαρρύνει την ισόρροπη εκπροσώπηση των ανδρών και των γυναικών στη σύνθεση του διοικητικού συμβουλίου.
            
         
               (16)
            
            
               Ως εκ τούτου, ο κανονισμός (ΕΚ) αριθ. 2062/94 θα πρέπει να τροποποιηθεί αναλόγως.
            
         
               (17)
            
            
               Η συνθήκη δεν προβλέπει, για τη θέσπιση του παρόντος κανονισμού, εξουσίες άλλες από εκείνες που προβλέπονται στο άρθρο 308,
            
         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Ο κανονισμός (ΕΚ) αριθ. 2062/94 τροποποιείται ως εξής:
   
               1)
            
            
               Το άρθρο 2 αντικαθίσταται από το ακόλουθο κείμενο:
               «Άρθρο 2
               Στόχος
               Προκειμένου να βελτιωθεί ο χώρος εργασίας ώστε να προστατεύεται η ασφάλεια και η υγεία των εργαζομένων, όπως προβλέπουν η συνθήκη και οι διαδοχικές κοινοτικές στρατηγικές και προγράμματα δράσης σχετικά με την υγεία και την ασφάλεια στο χώρο εργασίας, ο Οργανισμός έχει ως στόχο να παρέχει στις κοινοτικές υπηρεσίες, τα κράτη μέλη, τους κοινωνικούς εταίρους και σε όσους εμπλέκονται στον τομέα αυτό, όλες τις τεχνικές, επιστημονικές και οικονομικές πληροφορίες που είναι χρήσιμες στον τομέα της ασφάλειας και της υγείας στην εργασία.»
            
         
               2)
            
            
               Το άρθρο 3 τροποποιείται ως εξής:
               
                           α)
                        
                        
                           Η παράγραφος 1 τροποποιείται ως εξής:
                           
                                       i)
                                    
                                    
                                       τα στοιχεία α) και β) αντικαθίστανται από το ακόλουθο κείμενο:
                                       
                                                   «α)
                                                
                                                
                                                   τη συλλογή, την ανάλυση και τη διάδοση τεχνικών, επιστημονικών και οικονομικών πληροφοριών στα κράτη μέλη για την ενημέρωση των κοινοτικών υπηρεσιών, των κρατών μελών και των ενδιαφερόμενων κύκλων· η συλλογή αυτή σκοπό έχει την καταγραφή των κινδύνων και των βέλτιστων πρακτικών καθώς και των υφιστάμενων εθνικών προτεραιοτήτων και προγραμμάτων και την παροχή των αναγκαίων στοιχείων για τον καθορισμό των προτεραιοτήτων και τη θέσπιση των προγραμμάτων της Κοινότητας·
                                                
                                             
                                                   β)
                                                
                                                
                                                   τη συλλογή και την ανάλυση τεχνικών, επιστημονικών και οικονομικών πληροφοριών σχετικά με την έρευνα για την ασφάλεια και την υγεία στην εργασία, καθώς και σχετικά με άλλες ερευνητικές δραστηριότητες που συνδέονται με την ασφάλεια και την υγεία στην εργασία και τη διάδοση των αποτελεσμάτων της έρευνας και των ερευνητικών δραστηριοτήτων·»
                                                
                                             
                                 
                                       ii)
                                    
                                    
                                       τα στοιχεία η) και θ) αντικαθίστανται από το ακόλουθο κείμενο:
                                       
                                                   «η)
                                                
                                                
                                                   την παροχή τεχνικών, επιστημονικών και οικονομικών πληροφοριών για τις μεθόδους και τα μέσα υλοποίησης των προληπτικών δραστηριοτήτων, τον προσδιορισμό βέλτιστων πρακτικών και την προώθηση προληπτικών ενεργειών, με ιδιαίτερη έμφαση στα ειδικά προβλήματα των μικρών και μεσαίων επιχειρήσεων. Όσον αφορά τις βέλτιστες πρακτικές, ο Οργανισμός θα πρέπει να επικεντρώνεται σε πρακτικές οι οποίες συνιστούν πρακτικά μέσα που θα χρησιμοποιούνται στην αξιολόγηση των κινδύνων για την ασφάλεια και την υγεία στην εργασία καθώς και στην καταγραφή των μέτρων που θα λαμβάνονται για την αντιμετώπιση των κινδύνων αυτών·
                                                
                                             
                                                   θ)
                                                
                                                
                                                   τη συμβολή στην ανάπτυξη των κοινοτικών στρατηγικών και προγραμμάτων δράσης των σχετικών με την προώθηση της ασφάλειας και της υγείας στην εργασία, με την επιφύλαξη της σφαίρας αρμοδιοτήτων της Επιτροπής·»
                                                
                                             
                                 
                                       iii)
                                    
                                    
                                       προστίθεται το ακόλουθο σημείο:
                                       
                                                   «ι)
                                                
                                                
                                                   ο Οργανισμός εξασφαλίζει ότι οι παρεχόμενες πληροφορίες είναι κατανοητές από τους τελικούς χρήστες. Για την επίτευξη του σκοπού αυτού, ο Οργανισμός συνεργάζεται στενά με τα εθνικά σημεία επαφής που αναφέρονται στο άρθρο 4 παράγραφος 1 σύμφωνα με τις διατάξεις του άρθρου 4 παράγραφος 2.»
                                                
                                             
                                 
                     
                           β)
                        
                        
                           Η παράγραφος 2 αντικαθίσταται από το ακόλουθο κείμενο:
                           «2.   Ο Οργανισμός συνεργάζεται, όσο το δυνατό στενότερα, με τα υπάρχοντα όργανα, τα ιδρύματα, τα ειδικευμένα ινστιτούτα και τα προγράμματα που υπάρχουν στην Κοινότητα, με στόχο την αποφυγή κάθε αλληλοεπικάλυψης. Ιδίως, ο Οργανισμός εξασφαλίζει κατάλληλη συνεργασία με το Ευρωπαϊκό Ίδρυμα για τη Βελτίωση των Συνθηκών Διαβίωσης και Εργασίας, με την επιφύλαξη των δικών του σκοπών.»
                        
                     
         
               3)
            
            
               Το άρθρο 4 τροποποιείται ως εξής:
               
                           α)
                        
                        
                           Στο άρθρο 4, η παράγραφος 1 αντικαθίσταται από το ακόλουθο κείμενο:
                           «1.   Ο Οργανισμός συστήνει δίκτυο το οποίο περιλαμβάνει:
                           
                                       —
                                    
                                    
                                       τα κύρια στοιχεία που συγκροτούν τα εθνικά δίκτυα πληροφόρησης, συμπεριλαμβανομένων των εθνικών οργανώσεων κοινωνικών εταίρων, σύμφωνα με την εθνική νομοθεσία ή/και πρακτικές,
                                    
                                 
                                       —
                                    
                                    
                                       τα εθνικά σημεία επαφής,
                                    
                                 
                                       —
                                    
                                    
                                       τα ενδεχόμενα μελλοντικά θεματικά κέντρα.»
                                    
                                 
                     
                           β)
                        
                        
                           Στο άρθρο 4 παράγραφος 2, το πρώτο και το δεύτερο εδάφιο αντικαθίστανται από το ακόλουθο κείμενο:
                           «2.   Τα κράτη μέλη ενημερώνουν τακτικά τον Οργανισμό σχετικά με τα κύρια στοιχεία που συγκροτούν τα εθνικά δίκτυα πληροφόρησης για την υγεία και την ασφάλεια στην εργασία, συμπεριλαμβανομένων των φορέων, οι οποίοι, κατά την κρίση των κρατών μελών, μπορούν να συμβάλλουν στις εργασίες του Οργανισμού, λαμβάνοντας υπόψη την ανάγκη να εξασφαλισθεί η πληρέστερη δυνατή κάλυψη της επικράτειάς τους.
                           Οι αρμόδιες εθνικές αρχές ή ο εθνικός φορέας που αυτές ορίζουν ως εθνικό σημείο επαφής, εξασφαλίζουν το συντονισμό ή/και τη διαβίβαση των πληροφοριών οι οποίες πρέπει να παρέχονται, σε εθνικό επίπεδο, στον Οργανισμό, στο πλαίσιο συμφωνίας μεταξύ κάθε σημείου επαφής και του Οργανισμού, με βάση το εγκεκριμένο πρόγραμμα εργασιών του Οργανισμού.
                           Οι εθνικές αρχές λαμβάνουν υπόψη την άποψη των κοινωνικών εταίρων σε εθνικό επίπεδο, σύμφωνα με την εθνική νομοθεσία ή/και πρακτικές.»
                        
                     
         
               4)
            
            
               Προστίθεται το ακόλουθο άρθρο:
               «Άρθρο 7α
               Δομές διοίκησης και διαχείρισης
               Οι δομές διοίκησης και διαχείρισης του Οργανισμού περιλαμβάνουν:
               
                           α)
                        
                        
                           διοικητικό συμβούλιο·
                        
                     
                           β)
                        
                        
                           προεδρείο·
                        
                     
                           γ)
                        
                        
                           διευθυντή.»
                        
                     
         
               5)
            
            
               Το άρθρο 8 αντικαθίσταται από το ακόλουθο κείμενο:
               «Άρθρο 8
               Διοικητικό συμβούλιο
               1.   Το διοικητικό συμβούλιο απαρτίζεται από:
               
                           α)
                        
                        
                           ένα μέλος που εκπροσωπεί την κυβέρνηση κάθε κράτους μέλος·
                        
                     
                           β)
                        
                        
                           ένα μέλος που εκπροσωπεί τις οργανώσεις των εργοδοτών από κάθε κράτος μέλος·
                        
                     
                           γ)
                        
                        
                           ένα μέλος που εκπροσωπεί τις οργανώσεις των εργαζομένων από κάθε κράτος μέλος·
                        
                     
                           δ)
                        
                        
                           τρία μέλη που εκπροσωπούν την Επιτροπή.
                        
                     2.   Τα μέλη που αναφέρονται στα στοιχεία α), β) και γ) της παραγράφου 1 διορίζονται από το Συμβούλιο μεταξύ των μελών και των αναπληρωματικών μελών της συμβουλευτικής επιτροπής για την ασφάλεια και την υγεία στο χώρο εργασίας.
               Τα μέλη που αναφέρονται στην παράγραφο 1 στοιχείο α) διορίζονται μετά από πρόταση των κρατών μελών.
               Τα μέλη που αναφέρονται στην παράγραφο 1 στοιχεία β) και γ) διορίζονται μετά από πρόταση των εκπροσώπων των αντίστοιχων ομάδων στη συμβουλευτική επιτροπή.
               Οι προτάσεις από τις τρεις ομάδες της συμβουλευτικής επιτροπής, υποβάλλονται στο Συμβούλιο· διαβιβάζονται επίσης στην Επιτροπή, προς ενημέρωση.
               Το Συμβούλιο διορίζει, παράλληλα και υπό τους ιδίους όρους με το τακτικό μέλος, ένα αναπληρωματικό μέλος που συμμετέχει στις συνεδριάσεις του διοικητικού συμβουλίου μόνον εάν απουσιάζει το τακτικό μέλος.
               Τα τακτικά και τα αναπληρωματικά μέλη που εκπροσωπούν την Επιτροπή διορίζονται από αυτήν, η οποία μεριμνά για την ισόρροπη εκπροσώπηση ανδρών και γυναικών.
               Κατά την υποβολή των καταλόγων των υποψηφίων, τα κράτη μέλη, οι οργανώσεις των εργοδοτών και οι οργανώσεις των εργαζομένων, μεριμνούν ώστε να εξασφαλίζεται ότι η σύνθεση του διοικητικού συμβουλίου αντικατοπτρίζει ακριβοδίκαια τους ποικίλους σχετικούς κλάδους της οικονομίας και να εξασφαλίζεται η ισόρροπη εκπροσώπηση ανδρών και γυναικών. Οι κατάλογοι υποβάλλονται εντός τριών μηνών από την ανανέωση της ιδιότητας μέλους της συμβουλευτικής επιτροπής για την ασφάλεια και την υγεία στο χώρο εργασίας, σύμφωνα με τις διατάξεις του άρθρου 3 παράγραφοι 3 και 4 και του άρθρου 4 παράγραφος 1 της απόφασης του Συμβουλίου, της 22ας Ιουλίου 2003, για την ίδρυση συμβουλευτικής επιτροπής για την ασφάλεια και την υγεία στο χώρο εργασίας (5).
               Το Συμβούλιο δημοσιεύει τον κατάλογο των μελών του διοικητικού συμβουλίου στην Επίσημη Εφημερίδα της Ευρωπαϊκής Ένωσης και στην ιστοσελίδα του Οργανισμού.
               3.   Η διάρκεια της θητείας των μελών του διοικητικού συμβουλίου είναι τριετής. Η θητεία μπορεί να ανανεώνεται.
               Κατ’ εξαίρεση, η θητεία των μελών του διοικητικού συμβουλίου που τελούν εν υπηρεσία κατά την έναρξη ισχύος του παρόντος κανονισμού, παρατείνεται έως ότου διορισθεί νέο διοικητικό συμβούλιο, σύμφωνα με τις διατάξεις της παραγράφου 2.
               Μετά τη λήξη της θητείας τους ή σε περίπτωση παραίτησης, τα μέλη παραμένουν εν υπηρεσία έως ότου ανανεωθεί ο διορισμός τους ή αντικατασταθούν.
               4.   Στα πλαίσια του διοικητικού συμβουλίου, οι εκπρόσωποι των κυβερνήσεων, των οργανώσεων των εργαζομένων και των οργανώσεων των εργοδοτών, συγκροτούν χωριστές ομάδες. Κάθε ομάδα ορίζει ένα συντονιστή, ο οποίος συμμετέχει στις συνεδριάσεις του διοικητικού συμβουλίου. Οι συντονιστές της ομάδας των εργαζομένων και της ομάδας των εργοδοτών είναι εκπρόσωποι των αντίστοιχων οργανώσεών τους σε ευρωπαϊκό επίπεδο. Οι συντονιστές, οι οποίοι δε διορίζονται μέλη του διοικητικού συμβουλίου, κατά την έννοια της παραγράφου 1, συμμετέχουν στις συνεδριάσεις χωρίς δικαίωμα ψήφου.
               Το διοικητικό συμβούλιο εκλέγει τον πρόεδρό του και τρεις αντιπροέδρους, έναν από καθεμία εκ των τριών ομάδων που αναφέρονται ανωτέρω και έναν εκ των εκπροσώπων της Επιτροπής, προκειμένου να υπηρετήσουν για περίοδο ενός έτους, που μπορεί να ανανεωθεί.
               5.   Ο πρόεδρος συγκαλεί το διοικητικό συμβούλιο τουλάχιστον μία φορά ετησίως. Ο πρόεδρος συγκαλεί συμπληρωματικές συνεδριάσεις ύστερα από αίτημα τουλάχιστον του ενός τρίτου των μελών του διοικητικού συμβουλίου.
               6.   Κάθε μέλος του διοικητικού συμβουλίου διαθέτει μία ψήφο και οι αποφάσεις λαμβάνονται με απόλυτη πλειοψηφία. Ωστόσο, οι αποφάσεις στα πλαίσια του ετήσιου προγράμματος εργασίας και οι αποφάσεις με δημοσιονομικές συνέπειες για τα εθνικά σημεία επαφής, απαιτούν επίσης συναίνεση της πλειοψηφίας της ομάδας των εκπροσώπων των κυβερνήσεων.
               Το διοικητικό συμβούλιο καταρτίζει διαδικασία λήψης αποφάσεων στην οποία εφαρμόζεται το πρώτο εδάφιο, τηρουμένων των αναλογιών.
               7.   Αφού λάβει τη γνώμη της Επιτροπής, το διοικητικό συμβούλιο θεσπίζει τον εσωτερικό του κανονισμό, στον οποίο καθορίζονται οι πρακτικές ρυθμίσεις για τις εργασίες του. Ο εσωτερικός κανονισμός διαβιβάζεται στο Ευρωπαϊκό Κοινοβούλιο και στο Συμβούλιο, προς ενημέρωση. Ωστόσο, το Συμβούλιο δύναται, εντός προθεσμίας τριών μηνών από την ημερομηνία που του διαβιβάστηκε ο εσωτερικός κανονισμός και με απλή πλειοψηφία, να τροποποιεί τον εσωτερικό κανονισμό του.
               8.   Το διοικητικό συμβούλιο συγκροτεί προεδρείο, το οποίο αριθμεί ένδεκα μέλη. Το προεδρείο απαρτίζεται από τον πρόεδρο και τους τρεις αντιπροέδρους του διοικητικού συμβουλίου, ένα συντονιστή από κάθε ομάδα που αναφέρεται στο πρώτο εδάφιο της παραγράφου 4 και έναν ακόμα αντιπρόσωπο από κάθε ομάδα και από την Επιτροπή. Κάθε ομάδα δύναται να ορίζει έως τρία αναπληρωματικά μέλη, τα οποία θα παρίστανται στις συνεδριάσεις του προεδρείου, όταν απουσιάζουν τα τακτικά μέλη.
               9.   Με την επιφύλαξη των αρμοδιοτήτων του διευθυντή, κατά τα αναφερόμενα στο άρθρο 11, το προεδρείο, κατ’ εντολή του διοικητικού συμβουλίου, παρακολουθεί την εφαρμογή των αποφάσεων του διοικητικού συμβουλίου και λαμβάνει όλα τα αναγκαία μέτρα για την ορθή διοίκηση του Οργανισμού μεταξύ των συνεδριάσεων του διοικητικού συμβουλίου. Το διοικητικό συμβούλιο δύναται να μην εκχωρήσει στο προεδρείο τις αρμοδιότητες που προβλέπονται στα άρθρα 10, 13, 14 και 15.
               10.   Το διοικητικό συμβούλιο αποφασίζει τον ετήσιο αριθμό των συνεδριάσεων του προεδρείου. Ο πρόεδρος συγκαλεί πρόσθετες συνεδριάσεις του προεδρείου έπειτα από αίτημα των μελών του.
               11.   Οι αποφάσεις του προεδρείου λαμβάνονται με συναίνεση. Σε περίπτωση που δεν επιτυγχάνεται συναίνεση, το προεδρείο παραπέμπει το σχετικό θέμα στο διοικητικό συμβούλιο για τη λήψη απόφασης.
               12.   Το διοικητικό συμβούλιο ενημερώνεται πλήρως και εγκαίρως σχετικά με τις δραστηριότητες και τις αποφάσεις του προεδρείου.
            
         
               6)
            
            
               Στο άρθρο 9 προστίθεται το ακόλουθο εδάφιο:
               «Ο πρόεδρος του διοικητικού συμβουλίου και ο διευθυντής του Ευρωπαϊκού Ιδρύματος για τη Βελτίωση των Συνθηκών Διαβίωσης και Εργασίας έχουν τη δυνατότητα να παρίστανται ως παρατηρητές στις συνεδριάσεις του διοικητικού συμβουλίου.»
            
         
               7)
            
            
               Το άρθρο 10, τροποποιείται ως εξής:
               
                           α)
                        
                        
                           Στο άρθρο 10 παράγραφος 1, το πρώτο εδάφιο αντικαθίσταται από το ακόλουθο κείμενο:
                           1.   «Το διοικητικό συμβούλιο καθορίζει τους στρατηγικούς στόχους του Οργανισμού. Το διοικητικό συμβούλιο εγκρίνει τον προϋπολογισμό, το τετραετές κυλιόμενο πρόγραμμα και το ετήσιο πρόγραμμα εργασίας του Οργανισμού βάσει σχεδίου το οποίο εκπονείται από το διευθυντή, που αναφέρεται στο άρθρο 11, έπειτα από διαβούλευση με τις υπηρεσίες της Επιτροπής και με τη συμβουλευτική επιτροπή για την ασφάλεια και την υγεία στο χώρο εργασίας.»
                        
                     
                           β)
                        
                        
                           Στο άρθρο 10 παράγραφος 1, το τέταρτο εδάφιο διαγράφεται.
                        
                     
         
               8)
            
            
               Στο άρθρο 11, η παράγραφος 2 αντικαθίσταται από το ακόλουθο κείμενο:
               «2.   Ο διευθυντής είναι ο νόμιμος εκπρόσωπος του Οργανισμού. Είναι υπεύθυνος για τα ακόλουθα:
               
                           α)
                        
                        
                           την ορθή εκπόνηση και εφαρμογή των αποφάσεων και των προγραμμάτων που εγκρίνουν το διοικητικό συμβούλιο και το προεδρείο·
                        
                     
                           β)
                        
                        
                           τη διαχείριση και την καθημερινή διαχείριση του Οργανισμού·
                        
                     
                           γ)
                        
                        
                           την εκπόνηση και τη δημοσίευση της έκθεσης που προβλέπεται στο άρθρο 10 παράγραφος 2·
                        
                     
                           δ)
                        
                        
                           την εκτέλεση των προβλεπόμενων καθηκόντων·
                        
                     
                           ε)
                        
                        
                           όλα τα θέματα που αφορούν το προσωπικό·
                        
                     
                           στ)
                        
                        
                           την προετοιμασία των συνεδριάσεων του διοικητικού συμβουλίου και των συνεδριάσεων του προεδρείου.»
                        
                     
         
               9)
            
            
               Οσάκις ο όρος «Administrative Board» εμφανίζεται στα άρθρα, αντικαθίσταται από τον όρο «Governing Board». Η διόρθωση αυτή δεν αφορά το ελληνικό κείμενο.
            
         Άρθρο 2
   Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
   
      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Λουξεμβούργο, 24 Ιουνίου 2005.
      
         
            Για το Συμβούλιο
         
         
            Ο Πρόεδρος
         
         L. LUX
         
      
   
   
      (1)  Γνώμη που διατυπώθηκε στις 28 Απριλίου 2005 (δεν έχει ακόμα δημοσιευθεί στην Επίσημη Εφημερίδα).
   
      (2)  ΕΕ L 216 της 20.8.1994, σ. 1· κανονισμός όπως τροποποιήθηκε τελευταία από τον κανονισμό (ΕΚ) αριθ. 1654/2003 (ΕΕ L 245 της 29.9.2003, σ. 38).
   
      (3)  ΕΕ C 161 της 5.7.2002, σ. 1.
   
      (4)  ΕΕ C 241 της 7.10.2002, σ. 100.
   
      (5)  ΕΕ C 218 της 13.9.2003, σ. 1.»